Anglisisme - is die taalvorm wat ontstaan wanneer die Engelse taalinvloed op 'n ander taal, soos Afrikaans, uitgeoefen word, wat laasgenoemde se taaleie in die gedrang bring.
Engels- en Afrikaanssprekendes leef langs mekaar in Suid-Afrika, Namibië en ander wêrelddele, en kom daagliks met mekaar in aanraking; dus is dit heeltemal natuurlik dat hulle tale in wrywing verkeer en op mekaar 'n invloed sal uitoefen.
Dit is verkeerd om enige woord, uitdrukking of idioom waarvan die bewoording na 'n regstreekse vertaling van die Engelse lyk, sonder meer as Anglisismes te verdoem, want dit is nie noodwendig so nie. Die Engelse en Afrikaanse wyse om 'n begrip uit te druk kan dieselfde wees:
Byvoorbeeld: landowner – grondeienaar
Anglisismes is indringers. Dit voorsien nie in 'n bestaande taalbehoefte nie; inteendeel, hulle verarm Afrikaans (en ander tale), omrede hulle die taaleie uitstoot om vir hulleself plek te maak. Wanneer daar dus 'n eie (Afrikaanse) woord, 'n eie uitdrukking of 'n eie idioom is om 'n persoon se gedagtes in uit te druk en daar nogtans van 'n Engelse vertaling gebruik gemaak word, dan word ongewenste Anglisismes veroorsaak. Nogtans, wanneer die Anglisisme algemeen genoeg gebruik word, vind taalverryking plaas veral in gevalle waar dit lomp strukture vervang en kan dit as deel van Afrikaans beskou word.
Hier volg 'n lys van Anglisismes en die korrekte Afrikaanse uitdrukking:
Hy doen vir my 'n guns.
Hy bewys vir my 'n guns.
Dit het niks daarmee te doen nie.
Dit het niks daarmee te make nie.
Sy gedrag doen hom eer aan.
Sy gedrag strek hom tot eer.
Hy doen nog sy hare in sy kamer.
Hy kam/borsel nog sy hare in sy kamer.
Sy laat haar hare by die haarkapster doen.
Sy laat haar hare by die haarkapster kap/krul/kleur.
Ek kan nie sonder my motor doen nie.
Ek kan nie sonder my motor klaarkom nie.
Jy kan met 'n nuwe baadjie doen.
Jy het 'n nuwe baadjie nodig.
Ons span doen vanjaar baie goed.
Ons span vaar/presteer vanjaar baie goed.
Hy laat sy huis opdoen.
Hy laat sy huis opknap.
Hou jy van braaivleis? Ek doen!.
Hou jy van braaivleis? Ja, baie!
Op hierdie brood is vissmeer. Dit doen nie!
Dit is nie so nie / is nie / dis nie waar nie/ issie, waar? (gewestelik) / wat jy waar kry?!
Dit sal doen.
Dit sal deug. Dit is genoeg; voldoende.
Daar sal niks verkeerd gaan nie.
Daar sal niks verkeerd loop nie.
Die vleuel gaan vir die hoek.
Die vleuel pyl hoek toe.
Gaan vir jou opponent as hy die bal het.
Storm op jou opponent af as hy die bal het.
Ek sal sonder kos gaan.
Ek sal sonder kos bly.
Die kwaai vrou het vir my gegaan. (To ‘go’ for someone)
Die kwaai vrou het my ingeklim/ingevlieg.
Jy sal dié winter sonder 'n reënjas moet gaan.
Jy sal dié winter sonder 'n reënjas moet klaarkom.
Hier het jy die harde feite.
Hier het jy die nugtere feite.
Sy het 'n harde lewe.
Sy ly 'n swaar lewe.
Hy is 'n harde man om voor te werk.
Hy is 'n streng (veeleisende) man om voor te werk.
Dis baie hard op hom.
Dis baie ongelukkig vir hom.
Dis harde lyne dat hy verloor het.
Dis jammer (ongelukkig) dat hy verloor het.
Hy het harde arbeid gekry.
Hy het dwangarbeid gekry.
Dit is darem hard op ons.
Dit tref ons swaar.
Hy het dit in hom.
Dit sit in hom. Hy is die man daarvoor.
Een in 'n duisend sal dit doen.
Een uit 'n duisend sal dit doen.
Hulle het die wedstryd in honderde bygewoon.
Hulle het die wedstryd by die honderde bygewoon.
In drie weke se tyd is hy hier.
Binne drie weke se tyd is hy hier.
Die trein is in.
Die trein het aangekom.
Jy is in vir moeilikheid.
Vandag ry jy aan die pen.
Jy moet die versoek in skrif doen.
Jy moet die versoek skriftelik doen.